Fisieke Springbokspan vol WB-wennersMorné Steyn. (Foto: GB Jordaan). Dit is mos ŉ uiters fisieke Springbokgroep wat glad nie vir die Britse en Ierse Leeus behoort terug te staan nie. Die nuwe Springbokafrigter, Jacques Nienaber (en sekerlik ook Rassie Erasmus), het Saterdagaand ŉ allemintige groep van 46 spelers aangewys vir die twee toetswedstryde teen Georgië op 2 en 9 Julie, die reeks van drie kragmetings teen die Britse en Ierse Leeus daarna en die kragmeting tussen die SA A-span en die Britse toerspan. Die kern van die span sal die 30 spelers wees wat in 2019 die Wêreldbekertoernooi in Japan gewen het. Net drie spelers, Beast Mtawarira, Francois Louw en Schalk Brits, is nie oorweeg nie, want al drie het uitgetree. Daar is agt nuwelinge in die groep, Aphelele Fassi, Yaw Penxe, Rosko Specman, Wandisile Simelane, Joseph Dweba, Sanele Mohamba, Nicolaas Janse van Rensburg en Jasper Wiese. Altesaam sewe spelers het meer as 50 toetse agter hul naam, met Morné Steyn en Francois Steyn wat reeds in 2009 teen die Britse en Ierse Leeus gespeel het. Die slot Eben Etzebeth (85 toetse) gee voorlangs die pas aan. Spelers wat hulself ’n bietjie ongelukkig kan ag, is Cornal Hendriks, hoewel daar steeds kontraktuele samesprekings is vanweë sy hartprobleme. Dan is Marcell Coetzee ook oor die hoof gesien nadat hy Vrydagaand sy buiging vir die Bulls gemaak. Die krag van die span gaan in sy fisieke aanslag lê, wat die deur vir spelers soos die twee Du Preez-broers, Dan en Jean-Luc, en Rynhardt Elstadt oopgemaak het. Die span wemel van spelers wat in die buiteland speel, terwyl spelers wat plaaslik uitgeblink het ook die regmerkie gekry het. Daar is baie vaart en flair agterlangs en voorspelers wat nie bang is om die vuur te stook nie. Die Springbokgroep van 46 is: Heelagters: Willie le Roux, Damian Willemse, Aphelele Fassi Vleuels: Makazole Mapimpi, Cheslin Kolbe, S’bu Nkosi, Rosko Specman, Yaw Penxe Senters: Damian de Allende, Jessie Kriel, Lukhanyo Am, Frans Steyn, Wandisile Simelane Losskakels: Handré Pollard, Morné Steyn, Elton Jantjies Skrumnskakels: Faf de Klerk, Cobus Reinach, Herschelle Jantjies, Sanele Nohamba Losvoorspelers: Duane Vermeulen, Pieter-Steph du Toit, Siya Kolisi, Kwagga Smith, Jasper Wiese, Jean-Luc du Preez, Dan du Preez, Marco van Staden, Rynhardt Elstadt Slotte: RG Snyman, Eben Etzebeth, Lood de Jager, Franco Mostert, Nicolaas Janse van Rensburg, Marvin Orie Hakers: Bongi Mbonambi, Malcolm Marx, Scarra Ntubeni, Joseph Dweba Stutte: Steven Kitshoff, Frans Malherbe, Trevor Nyakane, Thomas du Toit, Ox Nche, Vincent Koch, Coenie Oosthuizen.